Document ID: 32002D2046

Eiropas Parlamenta un Padomes lēmums Nr. 2046/2002/EK
(2002. gada 21. oktobris),
ar kuru groza Lēmumu Nr. 1719/1999/EK, ar ko nosaka vairākas pamatnostādnes, tostarp vispārējas intereses projektus attiecībā uz Eiropas komunikāciju tīkliem elektroniskajai datu apmaiņai starp pārvaldes iestādēm (IDA)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 156. panta pirmo daļu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
apspriedušies ar Reģionu komiteju,
rīkojoties saskaņā ar Līguma 251. pantā izklāstīto procedūru [3],
tā kā:
(1) Eiropas Parlamenta un Padomes Lēmuma Nr. 1719/1999/EK [4] galvenais mērķis ir Kopienai sadarbībā ar dalībvalstīm veikt vajadzīgos pasākumus, lai starp dalībvalstu pārvaldes iestādēm un Kopienas iestādēm izveidotu darboties spējīgus un savietojamus Eiropas telemātikas tīklus, kas veicinātu efektīvu un drošu savstarpēju informācijas apmaiņu nolūkā atbalstīt ekonomikas un monetārās savienības izveidošanu un Kopienas politiku ieviešanu, kā arī Kopienas lēmumu pieņemšanas procesu.
(2) Par prioritāriem jānosaka projekti, kas sekmē valsts pārvaldes iestāžu, Eiropas Kopienas iestāžu, dalībvalstu un reģionu ekonomisko dzīvotspēju un kas ar nozaru tīklu izveides vai uzlabošanas palīdzību dod ieguldījumu e-Eiropas iniciatīvu un saistītā rīcības plāna, un jo īpaši to mērķu sasniegšanā, kas minēti nodaļā par valdības tiešsaisti, kuri vērsti uz to, lai no tās iegūtu valstu parlamenti, pilsoņi un uzņēmumi, kā arī ieguldījumu citās iniciatīvās, kas vērstas uz to, lai uzlabotu Kopienas iestāžu darbību pārredzamību, kā noteikts Līguma 255. pantā un Eiropas Parlamenta un Padomes 2001. gada 30. maija Regulā (EK) Nr. 1049/2001 par Eiropas Parlamenta, Padomes un Komisijas dokumentu publiskumu [5].
(3) Pienācīgi jāņem vērā ieteikumi, kas ietverti Deklarācijā, kura izdota Ministru konferencē par elektronisko pārvaldību "No politikas uz praksi", kas notika Briselē 2001. gada 29. un 30. novembrī, kā arī secinājumi konferencē "Elektroniskā pārvaldība Eiropas pilsoņu un uzņēmumu apkalpošanā - kas vajadzīgs Eiropas līmenī", kuru Padomes prezidentvalsts un Komisija (IDA) kopīgi organizēja Stokholmā/Sandhamnā 2001. gada 13. un 14. jūnijā.
(4) Jaunu tīklu plānošanā un ieviešanā ir svarīgi nodrošināt ciešu sadarbību starp dalībvalstīm un Komisiju, bet vajadzības gadījumā arī ar pārējām Kopienas iestādēm.
(5) Jaunu tīklu plānošanā un ieviešanā ir svarīgi izanalizēt un novērtēt organizatorisko attīstību un tādu darbības procedūru pārveidošanu, kuras attiecas uz tīklu vai tīkliem, kurus šajā projektā paredzēts izveidot.
(6) Juridiskās noteiktības labad ir skaidri jāparedz iespēja pārskatīt IDA darba programmas iedaļu par Lēmuma Nr. 1719/1999/EK īstenošanu pārskata gadā. Lai īstenotu Kopienas darbības, kas izklāstītas Lēmuma Nr. 1719/1999/EK 3. līdz 6. pantā, jāprecizē, ka uz priekšlikumiem palielināt budžetu par vairāk nekā EUR 250000 par projekta līniju gadā attiecas minētajā lēmumā paredzētā komitejas procedūra.
(7) Ņemot vērā interesi, ko izteikusi Malta un Turcija, IDA programmu vispārējas intereses projektos var atvērt dalībai šīm valstīm. Pirms IDA programmas atvēršanas pilnīgai dalībai visām kandidātvalstīm ir jāsekmē šo valstu iespēja uz sava rēķina izmantot IDA vispārējos dienestus Kopienas politikas ieviešanai. Šī iespēja ar tādiem pašiem nosacījumiem jāsniedz arī citām ārpuskopienas valstīm.
(8) Nolūkā padarīt ikgadējo budžeta sadalījumu elastīgāku, jāievieš bāzes finansējums, lai īstenotu Kopienas darbību, kas laika posmam no 2002. līdz 2004. gadam paredzēta Lēmumā Nr. 1719/1999/EK, jo gada asignējumus budžeta lēmējinstitūcija atļauj finanšu perspektīvas ietvaros.
(9) Parasti par vispārējas intereses projektiem IDA programmā ir uzskatāma tādu tīklu ieviešana, kas atvieglo sadarbību starp tiesu iestādēm.
(10) Par vispārējas intereses projektiem atbilstīgi IDA programmai ir uzskatāmi telemātikas tīkli izglītības jomā, jo īpaši informācijas apmaiņai par saturiskiem jautājumiem atklātos tīklos un jaunu audiovizuālu un informācijas pakalpojumu izstrādes un brīvas apgrozības veicināšanai.
(11) Par vispārējas intereses projektiem IDA programmā ir uzskatāmi telemātikas tīkli iedzīvotāju veselības aizsardzības jomā, lai atbalstītu informācijas apmaiņu starp dalībvalstīm.
(12) Par vispārējas intereses projektiem IDA programmā ir uzskatāmi telemātikas tīkli, kas sekmē e-Eiropas iniciatīvu un saistītā rīcības plāna un jo īpaši to mērķu sasniegšanu, kuri minēti nodaļā par valdības tiešsaisti, kas vērsti uz to, lai no tās iegūtu pilsoņi un uzņēmumi.
(13) Par vispārējas intereses projektiem IDA programmā ir uzskatāmi telemātikas tīkli, kas attiecas uz imigrācijas politiku, jo īpaši ieviešot labāku elektronisko datu apmaiņu ar valstu pārvaldes iestādēm informācijas un saskaņošanas procedūru veicināšanai.
(14) Šā lēmuma īstenošanai vajadzīgie pasākumi jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto izpildes pilnvaru īstenošanas kārtību [6].
(15) Tādēļ Lēmums Nr. 1719/1999/EK ir attiecīgi jāgroza,
IR PIEŅĒMUŠI ŠO LĒMUMU.
1. pants
Lēmumu Nr. 1719/1999/EK groza šādi.
1. Lēmuma 1. panta 1. punktam pievieno šādu apakšpunktu:
"c) vajadzības gadījumā noteikt un izveidot Viseiropas elektroniskās pārvaldības pakalpojumus pilsoņiem un uzņēmumiem, kā arī citus attiecīgos elektroniskās pārvaldības pakalpojumus, kas izmantojami saskaņā ar 4. pantā noteiktajām prioritātēm."
2. Lēmuma 4. pantam pievieno šādu apakšpunktu:
"h) veicina e-Eiropas iniciatīvu un saistītā rīcības plāna, un jo īpaši to mērķu sasniegšanu, kas minēti nodaļā par valdības tiešsaisti, kuri vērsti uz to, lai no tā iegūtu pilsoņi un uzņēmumi."
3. Lēmuma 5. panta 4. punktā iekļauj šādu apakšpunktu:
"aa) apraksts par plānoto organizatorisko attīstību un tādu darbības procedūru pārveidošanu, kas attiecas uz tīklu vai tīkliem, kurus paredzēts izveidot šajā projektā."
4. Lēmuma 7. panta 2., 3. un 4. punktu aizstāj ar šādiem punktiem:
"2. Lēmuma 8. panta 2. punktā minēto procedūru, pamatojoties uz 4. pantā noteikto prioritāšu un 5. pantā izklāstīto principu ievērošanu, piemēro, lai apstiprinātu IDA darba programmas iedaļu par šā lēmuma ieviešanu, ko Komisija sagatavo reizi gadā un ko pārskata gadā var pārskatīt. IDA darba programmā iekļauj:
- iepriekšējā gada (iepriekšējo gadu) izdevumu sadalījumu pa projektiem,
- turpmāko izmaksu tāmi, kuras finansēs Kopiena un dalībvalstis, un
- īsu izklāstu par rezultātiem/pakalpojumiem, kas šo pagājušo izdevumu rezultātā ir izstrādāti.
3. Lēmuma 8. panta 2. punktā minēto procedūru, pamatojoties uz 5. pantā minēto principu ievērošanu, piemēro, lai priekšizpētes stadijas un attīstības un apstiprināšanas stadijas beigās apstiprinātu katra IDA projekta sagatavošanas ziņojumu un vispārējo īstenošanas plānu, kā arī būtiskus turpmākos šā īstenošanas plāna grozījumus.
4. Lēmuma 8. panta 2. punktā minēto procedūru, pamatojoties uz 4. pantā minēto prioritāšu un 5. un 6. pantā izklāstīto principu ievērošanu, piemēro, lai apstiprinātu šajā lēmumā noteikto ikgadējo budžeta izdevumu sadalījumu pa projektiem. Minēto procedūru piemēro arī priekšlikumiem palielināt budžetu par vairāk nekā EUR 250000 par katru projekta līniju gadā."
5. Lēmuma 8. pantu aizstāj ar šādu pantu:
"8. pants
Komiteja
1. Komisijai palīdz komiteja, ko dēvē par Starpinstitucionālo telemātikas komiteju (STK) un ko veido dalībvalstu pārstāvji un vada Komisijas pārstāvis.
2. Ja izdara atsauci uz šo punktu, tad piemēro Padomes Lēmuma 1999/468/EK [7] 4. un 7. pantu, ņemot vērā tā 8. panta noteikumus.
Lēmuma 1999/468/EK 4. panta 3. punktā noteiktais laikposms ir trīs mēneši.
3. STK pieņem savu reglamentu.
4. Komisija reizi gadā ziņo STK par šā lēmuma izpildi."
6. Lēmuma 10. pantu aizstāj ar šādu pantu:
"10. pants
Attiecināšana uz EEZ un asociētajām valstīm
1. IDA programmu to attiecīgo nolīgumu ar Eiropas Kopienu ietvaros var paplašināt, atļaujot Eiropas ekonomikas zonas valstīm, Centrālās un Austrumeiropas asociētajām valstīm, kā arī Kiprai, Maltai un Turcijai piedalīties vispārējas intereses projektos, kuri attiecas uz šādiem nolīgumiem.
2. Projektu īstenošanas gaitā attiecīgi veicina sadarbību ar ārpuskopienas valstīm un starptautiskām organizācijām vai iestādēm.
3. Pirms IDA programmas atvēršanas pilnīgai dalībai Centrālās un Austrumeiropas asociētās valstis, kā arī Kipra, Malta un Turcija var uz sava rēķina izmantot IDA vispārējos dienestus Kopienas politikas ieviešanai.
4. Arī citas ārpuskopienas valstis var uz sava rēķina izmantot IDA vispārējos dienestus Kopienas politikas ieviešanai."
7. Lēmuma 12. pantu aizstāj ar šādu pantu:
"12. pants
Bāzes finansējums
1. Bāzes finansējums šajā lēmumā paredzētās Kopienas rīcības īstenošanai laikposmā no 2002. līdz 2004. gadam ir 39,8 miljoni eiro.
2. Gada asignējumus apstiprina saskaņā ar budžeta lēmējinstitūcijas finanšu perspektīvu."
8. Pielikumu groza šādi:
a) Pielikuma A iedaļā pievieno šādu 6. punktu:
"6. Tādu tīklu ieviešana, kas veicina sadarbību starp tiesu iestādēm."
b) Pielikuma B iedaļā 10. punktu aizstāj ar šādu punktu:
"10. Telemātikas tīkli izglītības un kultūras, informācijas, komunikācijas un audiovizuālajā nozarē, jo īpaši informācijas apmaiņai par saturiskiem jautājumiem atvērtajos tīklos un jaunu audiovizuālo un informācijas pakalpojumu izstrādes un brīvas aprites sekmēšanai."
c) Pielikuma B iedaļā 12. punktu aizstāj ar šādu punktu:
"12. Telemātikas tīkli tūrisma, vides, patērētāju tiesību aizsardzības un iedzīvotāju veselības aizsardzības jomā informācijas apmaiņas sekmēšanai starp dalībvalstīm."
d) Pielikuma B iedaļā pievieno šādus punktus:
"13. Telemātikas tīkli, kas sekmē e-Eiropas iniciatīvu un saistītā rīcības plāna un īpaši to mērķu sasniegšanu, kuri minēti nodaļā par valdības tiešsaisti un kuri vērsti uz to, lai no tās iegūtu pilsoņi un uzņēmumi.
14. Telemātikas tīkli, kas attiecas uz imigrācijas politiku, jo īpaši ieviešot uzlabotu elektronisko datu apmaiņu ar valstu pārvaldes iestādēm informācijas un apspriežu procedūru vienkāršošanai."
2. pants
Šis lēmums stājas spēkā dienā, kad to publicē Eiropas Kopienu Oficiālajā Vēstnesī.
3. pants
Šis lēmums ir adresēts dalībvalstīm.
Luksemburgā, 2002. gada 21. oktobrī

Labels: 10
12
15